Euson

**Julio Bernardo Euson** (☆ 12 di april 1941 na Aruba), profesionalmente conoci como **Euson**, ta un cantante, compositor y actor Arubiano. Na 1971 el a bira e prome Arubiano y  Antiano pa logra un hit riba e Top 40 Hulandes.

## Biografia
Julio Bernardo Euson a lanta na San Nicolas como yiu di e poeta y escritor, Lolita Esmeralda Euson (1914-1994). Desde un edad tempran el a mustra talento musical; cu apenas diesdos aña el a forma su prome banda, Creole Cats. Un di e cancionnan mas famoso di e tempo ey tabata “I Will Be Home Again,” cu semper e tabata canta cu su grupo pero nunca a graba. Despues di a gana varios concurso di talento local, el a muda pa Hulanda na 1962, cu e proposito di sigui un carera profesional den musica.

Na Hulanda, Euson a cuminsa canta cu e banda di Den Haag The Scarlets, y mas laat a bira e vocalista principal di e banda di Rotterdam Kreole Kats. Paralelo, e tabata traha na e servisio postal Hulandes (PTT). Como Julio & the Kreole Kats, e grupo a graba varios single, incluyendo “Ooh Pook Pah Doo” na 1965.

Na 1968, Euson a forma e grupo Stax, hunto cu e flautista Chris Hinze y algun ex-integrante di The Lords, e grupo di respaldo di Rob de Nijs. Stax a presenta tanto na Hulanda como internacionalmente y na fin di e mesun aña a logra gran exito cu e cancion “I Want You Around Me”. Aunke e grupo a disolve na 1970, e exito aki a prepara e caminda pa Euson su carera solo.

### Carera solo internacional
Na 1971, Euson a logra un gran hit na Hulanda cu "Both Sides Now”, un cancion di Joni Mitchell cu tabata graba anteriormente pa, entre otro, Bing Crosby. Cu e produccion aki, Euson a distancia su mes di e estilo soul di añanan 1960 y a orienta su repertorio na un genero mas suave di easy listening. Cu e exito aki el a bira un artista hopi solicita.

E single siguiente, un cover di Elton John su “I Need You to Turn To”, a yega e lista di Tip, y Euson a lansa su prome album solo, "Both Sides Now". Euson su popularidad a keda limitá no solamente na Hulanda. Na 1971, el a representá Hulanda na e Festival di Canto di Sopot na Polonia. Un aña despues, na 1972, el a bira e unico ganador Hulandes di e Festival Internacional di Canto di Viña del Mar na Chile cu su propio  composicion “Julie”. Na Hulanda, e cancion a drenta e lista di Tip, mescos cu “Crimson Eyes”, otro single di su album nobo. Mas despues na 1973, hunto cu Oscar Harris, el a bolbe representa Hulanda na e certamen di cancion Golden Orpheus na Bulgaria.

Na 1973, Euson a lansa dos album: *Favorites of the Fifties*, cu tabata conta cu cover di cancionnan di añanan 1950, y *Life Is On My Side*, cu material original. E single, “Angelina,” no a logra drenta e Top 40, pero e track di e titulo “Life Is On My Side” si. E mesun aña Euson a ricibi e premio Hulandes *Zilveren Harp* (Harpa di Plata), como reconocimento pa su contribucion musical.

Na 1974, el a presenta na e *Grand Gala du Disque* cu e cancion “Leon”, cu a yega number 14 den e Top 40 Hulandes. Mas laat e aña ey, el a lansa e album *Better Days*, for di cua e single “I Use the Soap,” un cover di e cantante Mericano di David Gates di e grupo Bread, a logra un hit menor. 

Aunke Euson a sigui lansa varios single, “Sweet Surrender”, cu a drenta e LP Top 50 na fin di e aña, a marca su ultimo aparicion significativo den e listanan di musica pop.

Despues cu su ultimo album, *Midnight Lady* (1977), no a logra exito comercial, Euson a dicidi di muda pa Merca, hunto cu su manager Peter Kok y su casa Croato Stanka Matić. Na 1978, e famia a emigra pa Chile, caminda nan a funda e compania P.J. Productions y a produci musica pa nan mes y artistanan Chileno.

Mas laat, Euson a bolbe muda pa Merca. Na 2001, el a debuta como actor den e pelicula cortico Mericano *The Brothers Grim*, caminda el a interpreta e rol di un detective.

## Discografia

## Link eksterno
*Muziekencyclopedie - muziekencyclopedie.nl